40. schôdza NR SR - 6.deň - A. dopoludnia
Dátum: 2021-09-24
Poslanec: Viskupič, Marián (SaS)
Druh vystúpenia: Vystúpenie v rozprave

50. Pán predsedajúci, ďakujem pekne za slovo. Kolegynky, kolegovia, my ako strana SaS veľmi často a hodne silno hovoríme, že zvyšovanie daní je pre nás červená čiara. Tak to je, tak to myslíme. Zároveň ale vždy je dôležité povedať to bé. Proste keď teda tie dane nechceme dovoliť, aby sa zvyšovali, že ako ten štát teda, samozrejme, získa financie, ktoré na svoje fungovanie potrebuje. A toto je to bé. Tento predložený návrh zákona je to bé, čo my hovoríme, že takto sa to má robiť. Preto patrí veľká, veľká pochvala ministerstvu financií, takisto aj finančnej správe, že sa do týchto zmien pustili. Ja teda by som teda pár slov k tomu povedal. Čiže tá cesta, to bé, je lepší, efektívnejší výber existujúcich daní, existujúcich sadzieb daní. Najprv sa pozrime tak na to akoby všeobecne. Ak podnikateľ, ktorý platí dane, je, samozrejme, v zásadnej nevýhode oproti tomu podnikateľovi, ktorý tie dane neplatí. Ak my zabezpečíme, aby teda lepšie sa dane platili a zároveň aby ten, kto ich platí, mal ešte aj určité výhody, tak vlastne pomáhame dvakrát, pretože tá nevýhoda toho poctivého podnikateľa oproti tomu nepoctivému sa zmenšuje. A práve takto sa vlastne posilnia v krajine tí poctiví podnikatelia, z čoho potom profituje celá krajina, zamestnanosť, vo finále aj verejné financie. Takže už tu bolo spomenuté, ja len spomeniem tých pár takých tých základných inštitútov, ktoré prináša táto zmena daňového poriadku, o ktorých som presvedčený, že práve tomuto veľmi pomôžu, lepšiemu výberu existujúcich daní. Čiže spomínaný verejný index daňovej spoľahlivosti - je to transparentné a objektívne hodnotenie daňových subjektov na základe ich plnenia povinnosti voči finančnej správe. Úplne prirodzený je cieľ teda, aby sa motivovali daňové subjekty k plneniu týchto povinností, pričom, tak ako bolo povedané, toto vlastne ich pozíciu zlepší. Daňové subjekty s výborným hodnotením budú mať nárok na benefity, napríklad teda dlhšie lehoty na vyjadrenie a predkladanie dokladov, zníženie sumy za úhradu záväzného stanoviska na polovicu. Aj tu je to. Čiže dobrý, poctivý podnikateľ bude mať nižšie náklady. Presne toto potrebujeme. Takého potrebujeme podporiť, hej? Takže to je ďalšia tá forma pomoci, ktorá sa dostane tomu poctivému podnikateľovi. Naopak, nespoľahlivé daňové subjekty budú dostávať tzv. malusi, napríklad teda budú mať kratšiu lehotu na vyjadrenie. Takisto už pán minister spomínal, len doplním, v rámci boja proti daňovým podvodníkom sa zavádza inštitút vylúčenia fyzickej osoby z podnikateľského prostredia, teda takáto osoba nebude môcť byť štatutárom alebo členom štatutárneho orgánu. Táto úprava umožní správcom dane vydať rozhodnutie o vylúčení osobe, ktorá je štatutárom daňového subjektu, ak teda tento subjekt závažným spôsobom porušuje svoje daňové povinnosti. Presne to, čo hovoril pán minister, nemôže to fungovať tak, že podnikateľ urobí podvod, utopí firmu, urobí podvod, utopí firmu a týmto sa živí dvadsať rokov. Nie je ani tento inštitút, ktorý zachráni všetko. Žiadny inštitút nezachráni všetko. Ale je to ďalší krok k tomu, aby sme robili rozdiely medzi poctivými, zodpovednými ľuďmi podnikateľmi a podvodníkmi. To je cesta, ako túto našu krajinu posunúť dopredu. Takže veľmi, veľmi dôležitý inštitút. Má to, samozrejme, svoje pravidlá. Ono to takto to tu čítame pár vetami, ale v tom návrhu zákona je to rozpísané podrobne, kedy je to možné, kedy to nie je možné, tak, aby to, samozrejme, bolo spravodlivé. Súčasťou novely je i úprava zákona o dani z pridanej hodnoty, ktorá zavádza novinku v podobe možnosti odberateľa overiť si, či platí za dodaný tovar, alebo službu na bankový účet dodávateľa, ktorý je finančnej správe známy. V tomto kontexte sa bude vyžadovať, aby všetci platitelia oznámili elektronicky na predvyplnenom formulári svoje bankové účty, ktoré budú používať, ktoré budú využívať v súvislosti s podnikateľskou aktivitou podliehajúcou dani z pridanej hodnoty. Finančná správa bude zverejňovať aktualizovaný zoznam takto oznámených bankových účtov. Ak odberateľ uhradí platbu dodávateľovi na jeho účet oznámený finančnej správe, nebude musieť ručiť za DPH v prípade, že ju dodávateľ neodvedie. Toto je zasa veľmi dobrý inštitút používaný aj v iných krajinách, ktorý môže veľmi pomôcť. Za jedno zasa umožní, aby podnikateľ znížil svoje riziká, hej, ak teda platí, proste zaplatí za tovar na daný účet a už sa mu teda nemôže stať, že sa stane ďalej ručiteľom dane a toto je kľúčové. A ešte jedna vec, že častokrát sa finančnej správe aj podarí proste zdokumentovať daňový únik, dokázať to všetko, ale potom keď sa pozrieme, koľko z týchto zdokumentovaných daňových únikov sme reálne dokázali vymôcť, to číslo bolo veľmi, veľmi, veľmi nízke, práve za to, že tá odvedená DPH končila na rôznych súkromných účtoch, na ktorých už jednoducho Finančná správa nemala ďalej dosah. Takže aj táto zmena umožní finančnej správe ďaleko efektívnejšie fungovať. Dá vyššiu mieru istoty podnikateľským subjektom. A zasa z tejto zmeny jednoznačne bude profitovať len a len ten poctivý podnikateľ. Takto nejak by to malo byť. Možno tu mám len jednu pripomienku, ktorú, verím, ešte vyriešime v druhom čítaní z hľadiska teda začiatku fungovania. Bolo by možno dobré tam urobiť nejaké prechodné obdobie, kedy by si, povedzme, hlavne veľké reťazce, ktoré majú veľa, veľa dodávateľov, dokázali vlastne do svojich informačných systémov alebo platobných systémov akoby nahodiť všetky tieto informácie o účtoch, aby teda neboli tie registre verejné až od momentu účinnosti, proste aby sa vedeli na to reálne pripraviť. Ešte raz veľmi pekne ďakujem ministerstvu financií a takisto finančnej správe, ideme správnym smerom. Toto je skutočne zákon, ktorý môže veľmi pomôcť. Takže, kolegynky, kolegovia, všetkých a aj takisto kolegov z opozície prosím o podporu k tomuto predloženému zákonu. Ďakujem pekne.